*Tämä artikkeli kertoo Britannian kuninkaallisen laivaston Algerine-luokan miinanraivaajasta. Muita samannimisiä aluksia on täsmennyssivulla.*

**HMS Alarm** (viirinumero J140) Britannian kuninkaallisen laivaston Algerine-luokan miinanraivaaja toisessa maailmansodassa.

Valmistus
---------

*Pääartikkeli: Algerine-luokka (miinanraivaaja)*
Alus tilattiin 15. marraskuuta 1940 Harland and Wolffin telakalta Belfastista Pohjois-Irlannista, missä köli laskettiin 15. maaliskuuta 1941 telakkanumerolla 1133. Alus laskettiin vesille 5. helmikuuta 1942 ja valmistui vielä samana vuonna 18. toukokuuta.

Palvelus
--------

Palvelukseen oton jälkeen toukokuussa 1942 alus liitettiin 12. raivaajalaivueeseen. Alus siirtyi koeajojen päätyttyä Tobermoryyn koulutettavaksi sekä valmistautumaan miinanraivaustehtäviin. Koulutuksen päätyttyä alus siirtyi kesäkuussa Port Edgariin harjoittelemaan miinanraivausta Forthin alueella.

Heinäkuussa alus siirtyi Harwichiin, jossa se liittyi *HMS Algerineen* ja *HMS Albacoreen* palvellakseen tilapäisesti 9. raivaajalaivueessa. Alus raivasi laivueen mukana itärannikon laivareiteillä taatakseen turvallisen meriliikenteen Thamesin suistossa.

Syyskuussa 12. raivaajalaivue perustettiin, jolloin *Alarm* sai määräyksen valmistautua siirtymään laivueen mukana Välimerelle tukemaan Pohjois-Afrikan maihinnousua. Alus liittyi lokakuussa laivueeseensa, jonka muodostivat *HMS Acute*, *Algerine*, *Albacore* ja *HMS Cadmus*. Alus suojasi 22. lokakuuta Clydestä laivueen mukana saattuetta KMS1 matkalla Gibraltarille.

Alus kolaroi 5. marraskuuta korvetti *HMS Penstemonin* kanssa, jolloin aluksen keula vaurioitui lievästi. Alus erkani seuraavana päivänä saattueesta, minkä jälkeen se liittyi loppumatkaksi saattueeseen KMF1. Gibraltarille saavuttuaan alus valmistautui laivueen mukana tulevaan maihinnousuun.

Alus raivasi 8. marraskuuta laivueen mukana BAKER rannalle menevien alusten edellä. Alus oli 10. marraskuuta sukellusveneentorjuntapartiossa, josta se palasi 13. marraskuuta. Se aloitti matkansa Bougieen maihinnousua tukeviin miinanraivaustehtäviin (operaatio Perpetual).

*Alarm* ja *Algerine* joutuivat 15. marraskuuta Italian laivaston sukellusveneen *Ascianghin* hyökkäyksen kohteeksi, jolloin *Algerine* upposi torpedon osuttua vieden mukanaan kaikki upseerit sekä 80 miehistönjäsentä. *Alarm* pelasti uppoavan aluksen eloonjääneet.

Alus joutui 2. tammikuuta 1942 Bonessa ilmahyökkäykseen, jolloin se kärsi pahoja vaurioita. Alus jouduttiin ajamaan matalikolle vaurioiden selvittämiseksi, jolloin siihen osui uusi pommi. Se todettiin korjauskelvottomaksi ja romutettiin.

Päälliköt
---------

Aluksen ainoana päällikkönä oli komentajakapteeni Russell Patterson 21. helmikuuta 1942 alkaen aluksen tuhoutumiseen.

Lähteet
-------

* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)
* Williams, Jack: *The Algerines - Fleet Minesweepers of the Royal Navy 1942–1961*. Blackpool, Englanti: omakustanne, 1995. ISBN 0-9523141-1-8. (englanniksi)
* Lynch, John: *Belfast Built Ships*. Stroud, Englanti: The History Press, 2012. ISBN 978-0-7524-6339-5. (englanniksi)

### Viitteet

1. ↑  Lynch, John s. 202
2. 1 2 3 4 5 6 7 8  Naval-history.net HMS Alarm
3. ↑  Williams, Jack s. 365
4. ↑  uboat.net - HMS Alarm

*Algerine*-luokan miinanraivaajat

|  |
| --- |
| **Royal Navy:** *HMS Acute* - *HMS Alarm* - *HMS Albacore* - *HMS Algerine* - *HMS Antares* - *HMS Arcturus* - *HMS Aries* - *HMS Bramble* - *HMS Brave* - *HMS Cadmus* - *HMS Chameleon* - *HMS Cheerful* - *HMS Circe* - *HMS Clinton* - *HMS Cockatrice* - *HMS Coquette* - *HMS Courier* - *HMS Espiegle* - *HMS Fancy* - *HMS Fantome* - *HMS Felicity* - *HMS Fierce* - *HMS Fly* - *HMS Flying Fish* - *HMS Friendship* - *HMS Golden Fleece* - *HMS Gozo* - *HMS Hare* - *HMS Hound* - *HMS Hydra* - *HMS Jaseur* - *HMS Jewel* - *HMS Laertes* - *HMS Larne* - *HMS Lennox* - *HMS Liberty* - *HMS Lightfoot* - *HMS Lioness* - *HMS Loyalty* - *HMS Lysander* - *HMS Maenad* - *HMS Magicienne* - *HMS Mameluke* - *HMS Mandate* - *HMS Mariner* - *HMS Marmion* - *HMS Marvel* - *HMS Mary Rose* - *HMS Melita* - *HMS Michael* - *HMS Minstrel* - *HMS Moon* - *HMS Mutine* - *HMS Myrmidon* - *HMS Mystic* - *HMS Nerissa* - *HMS Niger* - *HMS Octavia* - *HMS Onyx* - *HMS Orcadia* - *HMS Orestes* - *HMS Ossory* - *HMS Pelorus* - *HMS Persian* - *HMS Pickle* - *HMS Pincher* - *HMS Plucky* - *HMS Pluto* - *HMS Polaris* - *HMS Postillion* - *HMS Prompt* - *HMS Providence* - *HMS Pyrrhus* - *HMS Rattlesnake* - *HMS Ready* - *HMS Recruit* - *HMS Regulus* - *HMS Rifleman* - *HMS Rinaldo* - *HMS Romola* - *HMS Rosamund* - *HMS Rosario* - *HMS Rowena* - *HMS Seabear* - *HMS Serene* - *HMS Skipjack* - *HMS Spanker* - *HMS Squirrel* - *HMS Stormcloud* - *HMS Sylvia* - *HMS Tanganyika* - *HMS Thisbe* - *HMS Truelove* - *HMS Vestal* - *HMS Waterwitch* - *HMS Wave* - *HMS Welcome* - *HMS Welfare* |
| **Kanadan laivasto:** *HMCS Border Cities* - *HMCS Fort Frances* - *HMCS Kapuskasing* - *HMCS Middlesex* - *HMCS New Liskeard* - *HMCS Oshawa* - *HMCS Portage* - *HMCS Rockcliffe* - *HMCS Saul Ste. Marie* - *HMCS St. Boniface* - *HMCS Wallaceburg* - *HMCS Winnipeg* |
| Edeltäjät: MMS-luokka – Seuraaja: Catherine-luokka |